CELEX: 32009D0521
Language: et
Date: 2009-07-03 00:00:00
Title: 2009/521/EÜ: Komisjoni otsus, 3. juuli 2009 , milles käsitletakse malatiooni sisaldavate biotsiidide ajutise loa andmist Prantsuse Guajaanas (teatavaks tehtud numbri K(2009) 5349 all)

4.7.2009   
            
            
               ET
            
            
               Euroopa Liidu Teataja
            
            
               L 175/16
            
         
      KOMISJONI OTSUS,
   3. juuli 2009,
   milles käsitletakse malatiooni sisaldavate biotsiidide ajutise loa andmist Prantsuse Guajaanas
   (teatavaks tehtud numbri K(2009) 5349 all)
   (2009/521/EÜ)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse Euroopa Parlamendi ja nõukogu 16. veebruari 1998. aasta direktiivi 98/8/EÜ, mis käsitleb biotsiidide turuleviimist, (1) eriti selle artikli 15 lõiget 1,
   ning arvestades järgmist:
   
               (1)
            
            
               Direktiivi 98/8/EÜ (edaspidi „direktiiv”) artikli 16 lõike 2 esimeses lõigus on sätestatud, et komisjon alustab kümneaastast tööprogrammi kõikide nende toimeainete süstemaatiliseks kontrollimiseks, mis on juba turul 14. maiks 2000 (edaspidi „läbivaatamise programm”).
            
         
               (2)
            
            
               Tehti kindlaks, et malatioon (EÜ nr 204–497-7; CASi nr 121–75-7) oli turul enne 14. maid 2000 muudel kui direktiivi 98/8/EÜ artikli 2 lõike 2 punktides c ja d osutatud eesmärkidel kasutatavate biotsiidide toimeainena.
            
         
               (3)
            
            
               Kuna malatiooni direktiivi I, IA või IB lisasse kandmise toetuseks ei olnud komisjoni määruse (EÜ) nr 2032/2003 (2) V lisa B osas ettenähtud ajavahemiku jooksul esitatud täielikku toimikut, otsustas komisjon oma otsusega 2007/565/EÜ, (3) et malatiooni ei kanta direktiivi I, IA või IB lisasse. Vastavalt komisjoni määruse (EÜ) nr 1451/2007 (4) artikli 4 lõikele 1 ei lasta malatiooni sisaldavaid biotsiide enam turule.
            
         
               (4)
            
            
               Direktiivi artikli 15 lõikes 1 on sätestatud tingimused, mille kohaselt võivad liikmesriigid maksimaalselt 120 päevaks anda ajutise loa lasta turule biotsiide, mis ei vasta direktiivi sätetele. Sellise ajutise loa võib anda üksnes piiratud ja kontrollitud kasutamiseks, kui selline meede osutub vajalikuks ettenägematu ohu korral, mida ei ole muude vahenditega võimalik tõrjuda. Sellisel juhul teavitab asjaomane liikmesriik viivitamata teisi liikmesriike ja komisjoni võetud meetmest ja nende põhjendustest. Ajutise meetme kohaldamist võib pikendada otsusega, mis on tehtud direktiivi artikli 28 lõikes 2 osutatud korralduskomitee menetluse kohaselt.
            
         
               (5)
            
            
               Prantsusmaa teavitas komisjoni ja teisi liikmesriike oma 27. veebruaril 2009 tehtud otsusest anda ajutine luba malatiooni sisaldavate biotsiidide turule laskmise kohta direktiivi 98/8/EÜ V lisas määratletud tooteliigi 18 (insektitsiidid, akaritsiidid ja tooted muude lülijalgsete tõrjeks) jaoks. Luba oli antud alates 3. märtsist 2009 ajavahemikuks 120 päeva ning kehtis üksnes Prantsuse Guajaanas riikliku sektori ettevõtjate teostatud nakkusekandjate kontrolli jaoks. Prantsusmaa esitatud teabe kohaselt oli malatiooni sisaldavate biotsiidide ajutise loa andmine vajalik seoses Prantsuse Guajaanas kiiresti levinud Dengue’i palaviku epideemiaga. Kohalike asutuste jaoks ei olnud muud täiskasvanud sääskede laiaulatuslikuks tõrjeks tõhusad insektitsiidid kättesaadavad.
            
         
               (6)
            
            
               28. aprillil 2009 palus Prantsusmaa komisjonil otsustada, et meetme kohaldamist võib pikendada või korrata vastavalt direktiivi 98/8/EÜ artikli 15 lõikele 1. Taotlus põhines ohul, et esmase loa kehtivusaja lõppemisel 1. juulil 2009 ei ole alternatiivsed tooted nakkust levitavate sääskede tõrjeks Prantsuse Guajaanas tõenäoliselt ikka veel kättesaadavad.
            
         
               (7)
            
            
               Võttes arvesse Dengue’i palaviku epideemia olulisust Prantsuse ülemeredepartemangus Guajaanas, muude insektitsiidide kui malatiooni puudumist kõnealuses departemangus ning ohtu, et Prantsusmaa antud ajutise loa kehtivusaja lõppemisel ei ole alternatiivsed tooted veel kättesaadavad, on asjakohane lubada Prantsusmaal pikendada ajutise loa kehtivusaega kuni alternatiivsed insektitsiidid on kättesaadavad, kuid mitte hiljem kui 1. novembrini 2009.
            
         
               (8)
            
            
               Käesoleva otsusega ettenähtud meetmed on kooskõlas alalise biotsiidide komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Vastavalt direktiivi 98/8/EÜ artikli 15 lõikele 1 võib Prantsusmaa lubada Prantsuse Guajaanas kuni 1. novembrini 2009 turule lasta direktiivi 98/8/EÜ V lisas määratletud tooteliiki 18 (insektitsiidid, akaritsiidid ja tooted muude lülijalgsete tõrjeks) kuuluvaid malatiooni (EÜ nr 204–497-7; CAS nr 121–75-5) sisaldavaid biotsiide nakkust levitavate sääskede tõrjeks.
   Artikkel 2
   1.   Lubades malatiooni sisaldavate biotsiidide turule laskmist kooskõlas artikliga 1, tagab Prantsusmaa, et on täidetud järgmised tingimused:
   
               a)
            
            
               selliseid biotsiide kasutatakse üksnes ametiasutuste kontrolli all;
            
         
               b)
            
            
               selliseid biotsiide kasutatakse ainult seni, kuni asjakohased alternatiivsed, direktiivi 98/8/EÜ sätetele vastavad biotsiidid on Prantsuse Guajaanas kättesaadavad.
            
         2.   Prantsusmaa teavitab komisjoni 10. septembriks 2009 lõike 1 kohaldamisest.
   Artikkel 3
   Käesolev otsus on adresseeritud Prantsuse Vabariigile.
   
      Brüssel, 3. juuli 2009
      
         
            Komisjoni nimel
         
         
            komisjoni liige
         
         Stavros DIMAS
         
      
   
   
      (1)  EÜT L 123, 24.4.1998, lk 1.
   
      (2)  ELT L 307, 24.11.2003, lk 1.
   
      (3)  ELT L 216, 21.8.2007, lk 17.
   
      (4)  ELT L 325, 11.12.2007, lk 3.